CELEX: 32017R1000
Language: lv
Date: 2017-06-13 00:00:00
Title: Komisijas Regula (ES) 2017/1000 (2017. gada 13. jūnijs), ar ko sakarā ar perfluoroktānskābi (PFOA), tās sāļiem un ar PFOA saistītām vielām groza Eiropas Parlamenta un Padomes Regulas (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH), XVII pielikumu (Dokuments attiecas uz EEZ. )

14.6.2017   
            
            
               LV
            
            
               Eiropas Savienības Oficiālais Vēstnesis
            
            
               L 150/14
            
         KOMISIJAS REGULA (ES) 2017/1000
   (2017. gada 13. jūnijs),
   ar ko sakarā ar perfluoroktānskābi (PFOA), tās sāļiem un ar PFOA saistītām vielām groza Eiropas Parlamenta un Padomes Regulas (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH), XVII pielikumu
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2006. gada 18. decembra Regulu (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH) un ar kuru izveido Eiropas Ķimikāliju aģentūru, groza Direktīvu 1999/45/EK un atceļ Padomes Regulu (EEK) Nr. 793/93 un Komisijas Regulu (EK) Nr. 1488/94, kā arī Padomes Direktīvu 76/769/EEK un Komisijas Direktīvu 91/155/EEK, Direktīvu 93/67/EEK, Direktīvu 93/105/EK un Direktīvu 2000/21/EK (1), un jo īpaši tās 68. panta 1. punktu,
   tā kā:
   
               (1)
            
            
               Perfluoroktānskābei (“PFOA”), tās sāļiem un ar PFOA saistītajām vielām (2) ir dažas specifiskas īpašības, kā augsta berzes pretestība, dielektriskums, izturība pret karstumu un ķīmiskiem reaģentiem un zema virsmas enerģija. Tās plaši izmanto dažādiem mērķiem, kā fluorpolimēru un fluorelastomēru ražošanā, par virsmaktīvajām vielām ugunsdzēsības putās un ūdens, tauku, eļļu un/vai netīrumu atgrūšanai tekstilrūpniecībā un papīrrūpniecībā.
            
         
               (2)
            
            
               2013. gada 14. jūnijā Regulas (EK) Nr. 1907/2006 76. panta 1. punkta e) apakšpunktā norādītā Dalībvalstu komiteja saskaņā ar minētās regulas 57. panta d) punktu atzina PFOA par noturīgu, bioakumulatīvu un toksisku (PBT) vielu. 2013. gada 20. jūnijāPFOA tika iekļauta ļoti lielas bažas raisošu vielu (“SVHC”) sarakstā iespējamai iekļaušanai Regulas (EK) Nr. 1907/2006 XIV pielikumā.
            
         
               (3)
            
            
               2014. gada 17. oktobrī Vācija un Norvēģija Eiropas Ķimikāliju aģentūrai (“Aģentūra”) iesniedza dokumentāciju (3) atbilstoši Regulas (EK) Nr. 1907/2006 69. panta 4. punktam (“XV pielikuma dokumentāciju”), ierosinot ierobežot PFOA, tās sāļu un ar PFOA saistīto vielu ražošanu, laišanu tirgū un izmantošanu, lai novērstu cilvēku veselības un vides iespējamo apdraudējumu. Vācija un Norvēģija ierosināja līdz 2 daļām no miljarda ierobežot šo vielu klātbūtni citās vielās, maisījumos vai izstrādājumos un neierosināja atbrīvojumus, izņemot lietotiem izstrādājumiem, kuru galīgo izlietošanu Savienībā var pierādīt pirms ierobežojuma piemērošanas sākuma.
            
         
               (4)
            
            
               2015. gada 8. septembrī Aģentūras Riska novērtēšanas komiteja (RAC) izdeva atzinumu ar slēdzienu, ka apdraudējuma mazinājuma ziņā pats piemērotākais Savienības mēroga pasākums būtu vispārējs PFOA, tās sāļu un ar PFOA saistīto vielu ražošanas, izmantošanas un tirgū laišanas ierobežojums ar XV pielikuma dokumentācijā ierosinātā apmēra un nosacījumu grozījumiem. RAC ierosināja divas dažādas robežkoncentrācijas, proti, 25 daļas no miljarda PFOA un tās sāļiem un 1 000 daļas no miljarda vienai ar PFOA saistītai vielai vai to kombinācijai citās vielās, maisījumos vai izstrādājumos, tā atspoguļojot neizbēgamu piemaisījumu un nejauša piesārņojuma iespējamo klātbūtni, ņemot vērā analīzes metožu iespējas. RAC ierosināja no ierobežojuma atbrīvot fotogrāfiskos pārklājumus, ko izmanto plēvēm, papīram vai iespiedplatēm, implantējamām medicīniskajām ierīcēm un vielām vai maisījumiem pusvadītāju un fotolitogrāfijas procesos, ņemot vērā relatīvi vājo ietekmi uz vidi un ilgo aizstāšanas ciklu. RAC ierosināja atbrīvot arī vielu izmantošanu par transportētiem izolētiem starpproduktiem, lai varētu izgatavot alternatīvus izstrādājumus, kā arī laist tirgū lietotus izstrādājumus.
            
         
               (5)
            
            
               2015. gada 4. decembrī Aģentūras Sociālās un ekonomiskās analīzes komiteja (“SEAC”) pieņēma atzinumu, kur norādīja, ka sociālekonomiskā ieguvuma un sociālekonomisko izmaksu ziņā XV pielikuma dokumentācijā ierosinātais ierobežojums ar RAC un SEAC grozījumiem ir pats piemērotākais Savienības mēroga pasākums konstatētā apdraudējuma novēršanai.
            
         
               (6)
            
            
               
                  SEAC piekrita RAC ierosinātajiem atbrīvojumiem. SEAC arī ierosināja ierobežojumu atlikt uz trijiem gadiem, nevis astoņpadsmit mēnešiem, kā bija ieteikts XV pielikuma dokumentācijā, lai ieinteresētās personas varētu veikt nepieciešamos atbilstības nodrošināšanas pasākumus. Sociālekonomisku apsvērumu dēļ – augstas izmaksas, ievērojama ekonomiskā nasta, alternatīvu trūkums, relatīvi maza emisija vidē, liels sabiedrisks ieguvums no izmantošanas kritiskām vajadzībām – SEAC ierosināja ilgāku ierobežojuma atlikšanu attiecībā uz lateksa tipogrāfijas krāsām, tekstilizstrādājumiem darbinieku aizsardzībai, membrānām medicīniskajiem tekstilizstrādājumiem, filtrēšanai ūdens attīrīšanā, ražošanas procesiem un efluenta apstrādei, dažiem nanopārklājumiem, ko uzklāj plazmas procesā, un neimplantējamām medicīniskām ierīcēm.
            
         
               (7)
            
            
               
                  SEAC ieteica arī no ierosinātā ierobežojuma atbrīvot ugunsdzēsības putas, kas jau laistas tirgū pirms ierobežojuma piemērošanas sākuma, un pusvadītāju izgatavošanas iekārtas.
            
         
               (8)
            
            
               Ierobežojums tika apspriests ar Regulas (EK) Nr. 1907/2006 76. panta 1. punkta f) apakšpunktā norādīto Aģentūras Ieviešanas informācijas apmaiņas forumu, un tā atzinums ir ņemts vērā.
            
         
               (9)
            
            
               2016. gada 12. janvārī Aģentūra RAC un SEAC
                   (4) atzinumus iesniedza Komisijai.
            
         
               (10)
            
            
               Uz šo atzinumu pamata Komisija nāca pie slēdziena, ka no PFOA, tās sāļu un ar to saistīto vielu izmantošanas atsevišķi, par citu vielu sastāvdaļu, maisījumos un izstrādājumos rodas nepieņemams cilvēku veselības un vides apdraudējums. Komisija uzskata, ka tas ir jānovērš visā Savienībā.
            
         
               (11)
            
            
               No ierosinātā ierobežojuma būtu atbrīvojama perfluoroktānsulfoskābe (PFOS) un tās atvasinājumi, jo šo vielu izmantošanu jau reglamentē Eiropas Parlamenta un Padomes Regula (EK) Nr. 850/2004 (5). No ierosinātā ierobežojuma būtu atbrīvojama arī neizbēgama PFOA rašanās tādu fluora savienojumu ražošanā, kuros oglekļa ķēde ir līdz sešiem atomiem.
            
         
               (12)
            
            
               Atbilstoši SEAC ieteikumam ierobežojuma piemērošana būtu visumā atliekama uz trijiem gadiem un īpaši noteiktās nozarēs uz ilgāku laiku, lai ļautu ieinteresētajām personām piemēroties ierosinātajam ierobežojumam. Lai gan ir pieejama analīzes standartmetode ekstrahējamu PFOS noteikšanai pārklātos un impregnētos cietos priekšmetos, šķidrumos un ugunsdzēsības putās (CEN/TS 15968:2010), kuru, visticamāk, var pielāgot arī PFOA un ar PFOA saistītu vielu noteikšanai attiecīgās robežās, patlaban tāda standartmetode nav pieejama minēto vielu ekstrahēšanai un ķīmiskajai analīzei. Ierobežojuma atlikšanas laikposmam būtu jādod iespēja tālāk izstrādāt piemērotas analīzes metodes, ko pielietot visām matricēm.
            
         
               (13)
            
            
               Tādēļ Regula (EK) Nr. 1907/2006 būtu attiecīgi jāgroza.
            
         
               (14)
            
            
               Šajā regulā paredzētie pasākumi ir saskaņā ar atzinumu, ko sniegusi ar Regulas (EK) Nr. 1907/2006 133. pantu izveidotā komiteja,
            
         IR PIEŅĒMUSI ŠO REGULU.
   1. pants
   Regulas (EK) Nr. 1907/2006 XVII pielikumu groza saskaņā ar šās regulas pielikumu.
   2. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2017. gada 13. jūnijā
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 396, 30.12.2006., 1. lpp.
   
   
      (2)  Ar PFOA saistītās vielas ir vielas, kuras to molekulārās struktūras dēļ uzskata par spējīgām sairt līdz PFOA vai pārveidoties par to.
   
      (3)  http://echa.europa.eu/documents/10162/e9cddee6-3164-473d-b590-8fcf9caa50e7.
   
      (4)  https://echa.europa.eu/documents/10162/2f0dfce0-3dcf-4398-8d6b-2e59c86446be.
   
      (5)  Eiropas Parlamenta un Padomes 2004. gada 29. aprīļa Regula (EK) Nr. 850/2004 par noturīgiem organiskajiem piesārņotājiem un ar ko groza Direktīvu 79/117/EEK (OV L 158, 30.4.2004., 7. lpp.).
   
      PIELIKUMS
      Regulas (EK) Nr. 1907/2006 XVII pielikumā pievieno šādu ierakstu:
      
         
                     
                                 “68.
                              
                              
                                 Perfluoroktānskābe (PFOA)
                                 
                                    CAS nr. 335-67-1
                                 
                                    EC nr. 206-397-9
                                 un tā sāļi.
                                 Katra saistīta viela (ieskaitot tās sāļus un polimērus), kam viens no struktūras elementiem ir lineāra vai sazarota perfluorheptilgrupa ar formulu C7F15-, kas ir tieši piesaistīta citam oglekļa atomam.
                                 Katra saistīta viela (ieskaitot tās sāļus un polimērus), kam viens no struktūras elementiem ir lineāra vai sazarota perfluoroktilgrupa ar formulu C8F17-.
                                 Aprakstā neietilpst šādas vielas:
                                 
                                             —
                                          
                                          
                                             C8F17-X, kur X = F, Cl, Br.
                                          
                                       
                                             —
                                          
                                          
                                             C8F17-C(= O)OH, C8F17-C(= O)O-X′ vai C8F17-CF2-X′ (kur X′ = jebkura grupa, ieskaitot sāļus)
                                          
                                       
                           
                  
                     
                                 1.
                              
                              
                                 No 2020. gada 4. jūlija nav izgatavojamas vai laižamas tirgū kā atsevišķas vielas.
                              
                           
                                 2.
                              
                              
                                 No 2020. gada 4. jūlija nav izmantojamas ražošanā vai laižamas tirgū:
                                 
                                             a)
                                          
                                          
                                             kā sastāvdaļa citā vielā;
                                          
                                       
                                             b)
                                          
                                          
                                             maisījumā;
                                          
                                       
                                             c)
                                          
                                          
                                             izstrādājumā
                                          
                                       koncentrācijā 25 daļas no miljarda vai vairāk PFOA, ieskaitot tās sāļus, vai koncentrācijā 1 000  daļas no miljarda vai vairāk vienas ar PFOA saistītas vielas vai šādu vielu kombinācijas.
                              
                           
                                 3.
                              
                              
                                 1. un 2. punktu piemēro:
                                 
                                             a)
                                          
                                          
                                             no 2022. gada 4. jūlija:
                                             
                                                         i)
                                                      
                                                      
                                                         pusvadītāju ražošanas iekārtām;
                                                      
                                                   
                                                         ii)
                                                      
                                                      
                                                         lateksa tipogrāfijas krāsām;
                                                      
                                                   
                                       
                                             b)
                                          
                                          
                                             no 2023. gada 4. jūlija:
                                             
                                                         i)
                                                      
                                                      
                                                         tekstilizstrādājumiem darbinieku aizsardzībai no briesmām veselībai un drošībai;
                                                      
                                                   
                                                         ii)
                                                      
                                                      
                                                         membrānām, kas domātas izmantošanai medicīniskos tekstilizstrādājumos, filtrēšanai ūdens attīrīšanā, ražošanas procesos un efluenta attīrīšanā;
                                                      
                                                   
                                                         iii)
                                                      
                                                      
                                                         nanopārklājumiem, ko uzklāj plazmas procesā;
                                                      
                                                   
                                       
                                             c)
                                          
                                          
                                             no 2032. gada 4. jūlija – medicīniskām ierīcēm, kas nav implantējamas medicīniskas ierīces, kuras ir Direktīvas 93/42/EEK darbības jomā.
                                          
                                       
                           
                                 4.
                              
                              
                                 1. un 2. punktu nepiemēro:
                                 
                                             a)
                                          
                                          
                                             perfluoroktānsulfoskābei un tās atvasinājumiem, kas uzskaitīti Regulas (EK) Nr. 850/2004 I pielikuma A daļā;
                                          
                                       
                                             b)
                                          
                                          
                                             vielas ražošanai, ja tā notiek kā neizbēgama blakusproduktu rašanās, ražojot fluora savienojumus, kuros oglekļa ķēde ir līdz 6 atomiem;
                                          
                                       
                                             c)
                                          
                                          
                                             vielai, ko domāts izmantot vai ko izmanto par transportētu izolētu starpproduktu, ja ir izpildīti šās regulas 18. panta 4. punkta a)–f) apakšpunkta nosacījumi;
                                          
                                       
                                             d)
                                          
                                          
                                             vielai, kas ir sastāvdaļa citā vielā vai maisījumā, ko paredzēts izmantot vai izmanto
                                             
                                                         i)
                                                      
                                                      
                                                         Direktīvas 93/42/EEK darbības jomā esošo implantējamo medicīnas ierīču ražošanā;
                                                      
                                                   
                                                         ii)
                                                      
                                                      
                                                         fotogrāfiskajos pārklājumos plēvēm, papīriem vai iespiedplatēm;
                                                      
                                                   
                                                         iii)
                                                      
                                                      
                                                         pusvadītājiem fotolitogrāfijas procesos vai savienojumu pusvadītāju kodināšanas procesos;
                                                      
                                                   
                                       
                                             e)
                                          
                                          
                                             ugunsdzēsības putu maisījumu koncentrātos, kas laisti tirgū pirms 2020. gada 4. jūlija un domāti izmantošanai vai tiek izmantoti citu ugunsdzēsības putu maisījumu ražošanā.
                                          
                                       
                           
                                 5.
                              
                              
                                 2. punkta b) apakšpunktu nepiemēro ugunsdzēsības putu maisījumiem, kuri:
                                 
                                             a)
                                          
                                          
                                             laisti tirgū pirms 2020. gada 4. jūlija; vai
                                          
                                       
                                             b)
                                          
                                          
                                             saražoti saskaņā ar 4. punkta e) apakšpunktu, ja vien, tos izmantojot mācībās, tiek minimalizēta to emisija vidē un tiek savākti un drošā veidā aizvākti efluenti.
                                          
                                       
                           
                                 6.
                              
                              
                                 2. punkta c) apakšpunktu nepiemēro:
                                 
                                             a)
                                          
                                          
                                             izstrādājumiem, kas laisti tirgū pirms 2020. gada 4. jūlija;
                                          
                                       
                                             b)
                                          
                                          
                                             implantējamām medicīniskām ierīcēm, kas saražotas saskaņā ar 4. punkta d) apakšpunkta i) punktu;
                                          
                                       
                                             c)
                                          
                                          
                                             izstrādājumiem ar 4. punkta d) apakšpunkta ii) punktā minētajiem pārklājumiem;
                                          
                                       
                                             d)
                                          
                                          
                                             pusvadītājiem vai savienojumu pusvadītājiem, kas minēti 4. punkta d) apakšpunkta iii) punktā.”